छत्तीसगढ़ के माओवाद प्रभावित इलाकों में हर चुनाव का दौर एक खतरनाक समय होता है। पिछले कुछ साल से यह खतरा ज्यादा ही बढ़ गया है। इस इलाके से सुरक्षा बलों पर हमलों की खबरें तो किसी भी समय पर आती रहती हैं, लेकिन चुनाव के दौर में यहां के माओवादी आतंकवादी कुछ ज्यादा ही उग्र हो जाते हैं। याद कीजिए, पिछले विधानसभा चुनाव से पहले का दौर, जब इसी क्षेत्र में माओवादियों ने कांग्रेस के कई बड़े नेताओं के दल पर घात लगाकर हमला बोला था। यहां पर माओवादियों की असली दिक्कत यह है कि स्थानीय जनता चुनाव बहिष्कार की उनकी अपील पर जरा भी कान नहीं देती। पिछले कुछ चुनावों के मत-प्रतिशत को देखें, तो दंतेवाड़ा जैसे सबसे ज्यादा नक्सल प्रभावित इलाके में भी उसी तरह का मतदान मिलेगा, जिस तरह का मतदान देश के दूसरे हिस्सों में होता है। दुनिया भर में चुनाव बहिष्कार की आतंकवादियों की अपील जब काम नहीं करती, तो वे हत्याकांडों से आतंक पैदा करते हैं, ताकि डर से लोग वोट डालने ही न जाएं। यही माओवादी भी करते हैं। इसलिए चुनाव के दौरान वहां घात लगाकर हमले करना आम है। कभी इसके शिकार सुरक्षा बल होते हैं, तो कभी चुनाव प्रचार कर रहे नेता। लेकिन इस बार जो खबर आई है, वह बताती है कि माओवादियों की खीझ इतनी बढ़ गई है कि मीडिया और पत्रकारों को भी वे अपना निशाना बनाने लगे हैं।